梅尧臣
秋日同希深昆仲游龙门香山晚泛伊川觞咏久之
落日川上好，徘徊弄孤舟。
鸣桹进山口，清唱发渡头。
浅濑不可泝，停桡信中流。
山樽对苍翠，溪鸟自沈浮。
濯足破岚影，采菱临芳洲。
千龛晚烟寂，双壁红树秋。
细细石涧泉，摇摇波际楼。
澄潭若泻监，万象已盈眸。
康乐足清尚，惠连仍此游。
摘景固无遗，挥笔曾未休。
醉来同渊明，兴尽殊子猷。
归傍渔梁静，行看夜火幽。
露华初滴滴，夜吹何飕飕。
不犯严城漏，谁言怜近丘。